title: Neuvoston päätös (EU) 2018/881, annettu 18 päivänä kesäkuuta 2018, komission pyytämisestä toimittamaan tutkimus unionin vaihtoehdoista löytää ratkaisuja Århusin yleissopimuksen valvontakomitean asiassa ACCC/C/2008/32 esittämiin päätelmiin, ja mikäli aiheellista tutkimuksen tulosten perusteella, toimittamaan ehdotus Euroopan parlamentin ja neuvoston asetukseksi asetuksen (EY) N:o 1367/2006 muuttamisesta

text:
               19.6.2018

               FI

               Euroopan unionin virallinen lehti

               L 155/6

         NEUVOSTON PÄÄTÖS (EU) 2018/881,
   annettu 18 päivänä kesäkuuta 2018,
   komission pyytämisestä toimittamaan tutkimus unionin vaihtoehdoista löytää ratkaisuja Århusin yleissopimuksen valvontakomitean asiassa ACCC/C/2008/32 esittämiin päätelmiin, ja mikäli aiheellista tutkimuksen tulosten perusteella, toimittamaan ehdotus Euroopan parlamentin ja neuvoston asetukseksi asetuksen (EY) N:o 1367/2006 muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 241 artiklan,
   ottaa huomioon paremmasta lainsäädännöstä 13 päivänä huhtikuuta 2016 tehdyn toimielinten välisen sopimuksen (1) ja erityisesti sen 10 kohdan, joka koskee Euroopan unionin toiminnasta tehdyn sopimuksen 225 ja 241 artiklan soveltamista,
   sekä katsoo seuraavaa:

               (1)

               Århusin yleissopimus tiedon saannista, yleisön osallistumisoikeudesta päätöksentekoon sekä muutoksenhaku- ja vireillepano-oikeudesta ympäristöasioissa (2), jäljempänä ’Århusin yleissopimus’, hyväksyttiin Euroopan yhteisön puolesta 17 päivänä helmikuuta 2005 neuvoston päätöksellä 2005/370/EY (3). Århusin yleissopimuksella myötävaikutetaan Euroopan unionin toiminnasta tehdyn sopimuksen 191 artiklassa esitettyjen unionin ympäristöpolitiikan tavoitteisiin.

               (2)

               Unioni pani Århusin yleissopimuksen velvoitteet sen toimielinten ja elinten osalta täytäntöön erityisesti Euroopan parlamentin ja neuvoston asetuksella (EY) N:o 1367/2006 (4).

               (3)

               Noudattaen Århusin yleissopimuksen 15 artiklassa määrättyä, yleissopimuksen määräysten noudattamisen arviointia sellaisten kuulemiseen perustuvien järjestelyjen mukaisesti, joihin ei liity vastapuolia ja joihin ei liity oikeudenkäyntiä, perustettiin Århusin yleissopimuksen valvontakomitea, jäljempänä ’komitea’. Komitealla on toimivalta tutkia, miten sopimuspuolet noudattavat Århusin yleissopimusta.

               (4)

               Unioni vastaanotti 17 päivänä maaliskuuta 2017 komitean päätelmät asiassa ACCC/C/2008/32, joka koski muutoksenhaku- ja vireillepano-oikeutta unionin tasolla, jäljempänä ’päätelmät’. Päätelmien 123 kohdassa komitea päätyi siihen tulokseen, että ”asianomainen sopimuspuoli ei noudata yleissopimuksen 9 artiklan 3 ja 4 kohtaa siltä osin kuin on kyse yleisön muutoksenhaku- ja vireillepano-oikeudesta, koska sen enempää Århusin asetuksella kuin Euroopan unionin tuomioistuimen oikeuskäytännöllä ei panna kyseisistä kohdista johtuvia velvoitteita täytäntöön eikä niissä noudateta niitä”. Päätelmien pohjalta Århusin yleissopimuksen toimisto valmisteli päätösehdotuksen VI/8f, joka koskee Euroopan unionille yleissopimuksessa asetettujen velvoitteiden noudattamista, jäljempänä ’päätösehdotus VI/8f’.

               (5)

               Neuvosto hyväksyi 17 päivänä heinäkuuta 2017 päätöksen (EU) 2017/1346 (5) Århusin yleissopimuksen sopimuspuolten kokouksen, jäljempänä ’sopimuspuolten kokous’, kuudennessa istunnossa unionin puolesta esitettävästä kannasta päätösehdotukseen VI/8f. Unionin kantana oli päätösehdotuksen VI/8f hyväksyminen tietyin siihen tehtävin muutoksin.

               (6)

               Sopimuspuolten kokouksen kuudennessa istunnossa Montenegron Budvassa 14 päivänä syyskuuta 2017 keskusteltiin muun muassa päätösehdotuksesta VI/8f, mutta ei päästy yhteisymmärrykseen unionin ehdotuksista sen muuttamiseksi päätöksessä (EU) 2017/1346 esitetyn mukaisesti. Yhteisymmärryksen puuttuessa sopimuspuolten kokous päätti lykätä tästä päätösehdotuksesta käytäviä keskusteluja seuraavaan vuonna 2021 pidettävään sääntömääräiseen istuntoonsa.

               (7)

               Sopimuspuolten kokouksen myös 14 päivänä syyskuuta 2017 hyväksymässä Budvan julkilausumassa ympäristödemokratiasta kestävän tulevaisuutemme hyväksi (Environmental Democracy for Our Sustainable Future) Århusin yleissopimuksen sopimuspuolia ja allekirjoittajia kehotetaan tarjoamaan tehokas ja yhtäläinen muutoksenhaku- ja vireillepano-oikeus kaikille Århusin yleissopimuksen vaatimusten mukaisesti.

               (8)

               Euroopan parlamentti hyväksyi 15 päivänä marraskuuta 2017 päätöslauselman toimintasuunnitelmasta luontoa, ihmisiä ja taloutta varten ja 16 päivänä marraskuuta 2017 päätöslauselman EU:n ympäristölainsäädännön täytäntöönpanon arvioinnista, joissa molemmissa muun muassa kehotetaan komissiota toimittamaan uusi lainsäädäntöehdotus asetuksen (EY) N:o 1367/2006 tarkistamiseksi, jotta otetaan huomioon asiaa ACCC/C/2008/32 koskeva komitean suositus.

               (9)

               Unioni ilmaisi sopimuspuolten kokouksen kuudennessa istunnossa halunsa kartoittaa tapoja ja keinoja noudattaa Århusin yleissopimusta tavalla, joka on unionin oikeusjärjestyksen perusperiaatteiden ja sen tuomioistuinvalvontaa koskevan järjestelmän mukainen. Unionin olisi toteutettava käytännön toimenpiteitä tähän suuntaan ja pyydettävä komissiota toimittamaan tutkimus unionin vaihtoehdoista löytää ratkaisuja komitean asiassa ACCC/C/2008/32 esittämiin päätelmiin. Näyttää siltä, että asetusta (EY) N:o 1367/2006 on mahdollista muuttaa siten, että tuomioistuinvalvontaa koskeva unionin järjestelmä ei muutu, erityisesti laajentamalla unionin säädösten sitä luokkaa, jonka osalta sisäistä uudelleentarkastelua voitaisiin pyytää.

               (10)

               Unioni tukee edelleen täysimääräisesti Århusin yleissopimuksen tärkeitä tavoitteita,

         ON HYVÄKSYNYT TÄMÄN PÄÄTÖKSEN:
   1 artikla
   1.   Neuvosto pyytää komissiota toimittamaan 30 päivään syyskuuta 2019 mennessä tutkimuksen unionin vaihtoehdoista löytää ratkaisuja Århusin yleissopimuksen valvontakomitean asiassa ACCC/C/2008/32 esittämiin päätelmiin, jäljempänä ’tutkimus’, jotta voidaan tutkia tapoja ja keinoja Århusin yleissopimuksen noudattamiseksi tavalla, joka on yhteensopiva unionin oikeusjärjestyksen perusperiaatteiden ja sen tuomioistuinvalvontaa koskevan järjestelmän kanssa.
   2.   Tutkimuksen on katettava eri vaihtoehtoihin liittyvät oikeudelliset, taloudelliset ja inhimillisiin voimavaroihin heijastuvat vaikutukset, myös asetuksen (EY) N:o 1367/2006 muuttaminen.
   2 artikla
   1.   Neuvosto pyytää komissiota toimittamaan 30 päivään syyskuuta 2020 mennessä, mikäli aiheellista tutkimuksen tulosten perusteella, ehdotuksen Euroopan parlamentin ja neuvoston asetukseksi asetuksen (EY) N:o 1367/2006 muuttamisesta taikka muutoin tiedottamaan neuvostolle tutkimuksen edellyttämistä muista jatkotoimenpiteistä.
   2.   Tavanomaisen käytännön mukaisesti neuvosto pyytää komissiota varmistamaan, että ehdotukseen liitetään vaikutustenarviointi.
   3 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.

      Tehty Luxemburgissa 18 päivänä kesäkuuta 2018.

            Neuvoston puolesta

            Puheenjohtaja

         R. PORODZANOV

      (1)  EUVL L 123, 12.5.2016, s. 1.

      (2)  EUVL L 124, 17.5.2005, s. 4.

      (3)  Neuvoston päätös 2005/370/EY, tehty 17 päivänä helmikuuta 2005, tiedon saantia, yleisön osallistumisoikeutta päätöksentekoon sekä muutoksenhaku- ja vireillepano-oikeutta ympäristöasioissa koskevan yleissopimuksen tekemisestä Euroopan yhteisön puolesta (EUVL L 124, 17.5.2005, s. 1).

      (4)  Euroopan parlamentin ja neuvoston asetus (EY) N:o 1367/2006, annettu 6 päivänä syyskuuta 2006, tiedon saatavuutta, yleisön osallistumista päätöksentekoon sekä oikeuden saatavuutta ympäristöasioissa koskevan Århusin yleissopimuksen määräysten soveltamisesta yhteisön toimielimiin ja elimiin (EUVL L 264, 25.9.2006, s. 13).

      (5)  Neuvoston päätös (EU) 2017/1346, annettu 17 päivänä heinäkuuta 2017, Århusin yleissopimuksen sopimuspuolten kokouksen kuudennessa istunnossa Euroopan unionin puolesta esitettävästä kannasta yleissopimuksen noudattamista koskevaan asiaan ACCC/C/2008/32 (EUVL L 186, 19.7.2017, s. 15).


title: Jäsenvaltioiden hallitusten edustajien päätös (EU, Euratom) 2018/879, annettu 13 päivänä kesäkuuta 2018, unionin tuomioistuimen tuomarien nimittämisestä

text:
               19.6.2018

               FI

               Euroopan unionin virallinen lehti

               L 155/4

         JÄSENVALTIOIDEN HALLITUSTEN EDUSTAJIEN PÄÄTÖS (EU, Euratom) 2018/879,
   annettu 13 päivänä kesäkuuta 2018,
   unionin tuomioistuimen tuomarien nimittämisestä
   EUROOPAN UNIONIN JÄSENVALTIOIDEN HALLITUSTEN EDUSTAJAT, jotka
   ottavat huomioon Euroopan unionista tehdyn sopimuksen ja erityisesti sen 19 artiklan,
   ottavat huomioon Euroopan unionin toiminnasta tehdyn sopimuksen ja erityisesti sen 253 ja 255 artiklan,
   ottavat huomioon Euroopan atomienergiayhteisön perustamissopimuksen ja erityisesti sen 106 A artiklan 1 kohdan,
   sekä katsovat seuraavaa:

               (1)

               Unionin tuomioistuimen neljäntoista tuomarin ja viiden julkisasiamiehen toimikausi päättyy 6 päivänä lokakuuta 2018. Nimitykset näihin paikkoihin olisi tehtävä 7 päivänä lokakuuta 2018 alkavaksi kaudeksi.

               (2)

               Tuomareiden ja julkisasiamiesten toimikausi kestää kuusi vuotta.

               (3)

               Irmantas JARUKAITISia ja Peter George XUEREBia on ehdotettu unionin tuomioistuimen tuomareiksi.

               (4)

               Euroopan unionin toiminnasta tehdyn sopimuksen 255 artiklalla perustettu komitea on antanut lausuntonsa ehdolla olevien henkilöiden soveltuvuudesta unionin tuomioistuimen ja unionin yleisen tuomioistuimen tuomarin tehtäviin,

         OVAT HYVÄKSYNEET TÄMÄN PÄÄTÖKSEN:
   1 artikla
   Nimitetään seuraavat henkilöt unionin tuomioistuimen tuomareiksi 7 päivänä lokakuuta 2018 alkavaksi ja 6 päivänä lokakuuta 2024 päättyväksi kaudeksi:

               —

               Irmantas JARUKAITIS

               —

               Peter George XUEREB

         2 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Brysselissä 13 päivänä kesäkuuta 2018.

            Puheenjohtaja

         D. TZANTCHEV


               19.6.2018

               FI

               Euroopan unionin virallinen lehti

               C 215/243

         P8_TA(2016)0395
   Jean-Marie Le Penin koskemattomuuden pidättämistä koskeva pyyntö
   Euroopan parlamentin päätös 25. lokakuuta 2016 Jean-Marie Le Penin koskemattomuuden pidättämistä koskevasta pyynnöstä (2016/2108(IMM))
   (2018/C 215/36)

      Euroopan parlamentti, joka

               —

               ottaa huomioon Jean-Marie Le Penin koskemattomuuden pidättämistä koskevat, Pariisin muutoksenhakutuomioistuimen yleisen syyttäjän 14. maaliskuuta 2016 välittämät kaksi pyyntöä, jotka liittyvät Pariisin alioikeudessa vireillä oleviin kahteen asiasisällöltään samaan (rotuvihaan yllyttäminen) asiaan (2211/15/21 ja 2226/15/9) ja joista ilmoitettiin täysistunnossa 8. kesäkuuta 2016,

               —

               on kuullut Jean-Marie Le Peniä työjärjestyksen 9 artiklan 5 kohdan mukaisesti,

               —

               ottaa huomioon Euroopan unionin erioikeuksista ja vapauksista tehdyssä pöytäkirjassa N:o 7 olevan 8 ja 9 artiklan sekä Euroopan parlamentin jäsenten valitsemisesta yleisillä välittömillä vaaleilla 20. syyskuuta 1976 annetun säädöksen 6 artiklan 2 kohdan,

               —

               ottaa huomioon Euroopan unionin tuomioistuimen 12. toukokuuta 1964, 10. heinäkuuta 1986, 15. ja 21. lokakuuta 2008, 19. maaliskuuta 2010, 6. syyskuuta 2011 ja 17. tammikuuta 2013 antamat tuomiot (1),

               —

               ottaa huomioon Ranskan tasavallan perustuslain 26 pykälän,

               —

               ottaa huomioon työjärjestyksen 5 artiklan 2 kohdan, 6 artiklan 1 kohdan ja 9 artiklan,

               —

               ottaa huomioon oikeudellisten asioiden valiokunnan mietinnön (A8-0301/2016),

               A.

               ottaa huomioon, että Pariisin alioikeuden kaksi tutkintatuomaria on pyytänyt Jean-Marie Le Penin koskemattomuuden pidättämistä rikosepäilyn vuoksi;

               B.

               ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 olevan 9 artiklan mukaan Euroopan parlamentin jäsenillä on oman valtionsa alueella kansanedustajille myönnetty koskemattomuus;

               C.

               ottaa huomioon, että Ranskan tasavallan perustuslain 26 pykälän nojalla ketään parlamentin jäsentä ei voida alistaa tutkittavaksi, pidättää, pitää vangittuna tai tuomita heidän tehtäviään hoitaessaan ilmaisemiensa mielipiteiden tai äänestystensä perusteella ja että ketään parlamentin jäsentä ei saa pidättää rikoksen tai rikkomuksen vuoksi taikka riistää hänen vapauttaan tai rajoittaa sitä muilla tavoin ilman parlamentin suostumusta;

               D.

               ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 olevassa 8 artiklassa määrätään, että Euroopan parlamentin jäseniä ei voida alistaa tutkittavaksi, pidättää tai haastaa oikeuteen heidän tehtäviään hoitaessaan ilmaisemiensa mielipiteiden tai äänestystensä perusteella;

               E.

               toteaa tällä pyrittävän varmistamaan, että Euroopan parlamentin jäsenillä on pääsääntöisesti oikeus ilmaista vapaasti mielipiteensä, mutta huomauttaa, että tämä oikeus ei anna lupaa herjaukseen, panetteluun, vihaan yllyttämiseen, kunnianloukkaukseen tai muuhun ilmaisuun, joka on vastoin unionin perusoikeuskirjan 21 artiklaa;

               F.

               toteaa, että parlamentaarista koskemattomuutta koskevia määräyksiä on tulkittava unionin perussopimuksiin kirjattujen arvojen, tavoitteiden ja periaatteiden perusteella;

               G.

               ottaa huomioon, että Euroopan parlamentin jäsenen tapauksessa kyseinen koskemattomuus kattaa jäsenen Euroopan parlamentin virallisissa kokouksissa ilmaisemien mielipiteiden lisäksi myös jäsenen muissa tilanteissa, esimerkiksi tiedotusvälineissä, ilmaisemat mielipiteet, kun ”ilmaistun mielipiteen ja parlamentaaristen tehtävien välillä on yhteys”;

               H.

               ottaa huomioon, että Jean-Marie Le Peniä syytetään siitä, että hän yllyttää julkisesti rotuvihaan videotallenteessa, joka julkaistiin internetissä 6. kesäkuuta 2014;

               I.

               toteaa, että kiistanalaisen ilmaisun ja Jean-Marie Le Penin parlamentaaristen tehtävien välillä ei ole yhteyttä ja että tämän vuoksi Jean-Marie Le Pen ei ole tehnyt tekoaan hoitaessaan Euroopan parlamentin jäsenen tehtäviä;

               J.

               katsoo, että asiassa ei ole syytä epäillä fumus persecutionis -olettamaa, eli sitä, että Jean-Marie Le Penin poliittista toimintaa pyritään vahingoittamaan;

               1.

               päättää pidättää Jean-Marie Le Penin koskemattomuuden;

               2.

               kehottaa puhemiestä välittämään tämän päätöksen sekä asiasta vastaavan valiokunnan mietinnön viipymättä Ranskan tasavallan toimivaltaisille viranomaisille.

      (1)  Yhteisöjen tuomioistuimen tuomio 12.5.1964, Wagner v. Fohrmann ja Krier, 101/63, ECLI:EU:C:1964:28, yhteisöjen tuomioistuimen tuomio 10.7.1986, Wybot v. Faure ym., 149/85, ECLI:EU:C:1986:310, yhteisöjen ensimmäisen oikeusasteen tuomioistuimen tuomio 15.10.2008, Mote v. parlamentti, T-345/05, ECLI:EU:T:2008:440, yhteisöjen tuomioistuimen tuomio 21.10.2008, Marra v. De Gregorio ja Clemente, C-200/07 ja C-201/07, ECLI:EU:C:2008:579; unionin yleisen tuomioistuimen tuomio 19.3.2010, Gollnisch v. parlamentti, T-42/06, ECLI:EU:T:2010:102, unionin tuomioistuimen tuomio 6.9.2011, Patriciello, C-163/10, ECLI:EU:C:2011:543 sekä unionin yleisen tuomioistuimen tuomio 17.1.2013, Gollnisch v. parlamentti, T-346/11 ja T-347/11, ECLI:EU:T:2013:23.


               19.6.2018

               FI

               Euroopan unionin virallinen lehti

               C 215/245

         P8_TA(2016)0396
   Jane Collinsin erioikeuksien ja vapauksien puolustamista koskeva pyyntö
   Euroopan parlamentin päätös 25. lokakuuta 2016 Jane Collinsin erioikeuksien ja vapauksien puolustamista koskevasta pyynnöstä (2016/2087(IMM))
   (2018/C 215/37)

      Euroopan parlamentti, joka

               —

               ottaa huomioon Jane Collinsin esittämän, 3. toukokuuta 2016 päivätyn pyynnön, joka koskee hänen erioikeuksiensa ja vapauksiensa puolustamista High Court of Justicen Queen’s Bench Divisionissa Lontoossa vireillä olevassa siviilioikeudenkäynnissä (kanne n:o HQ14DO4882) ja josta ilmoitettiin täysistunnossa 11. toukokuuta 2016,

               —

               on kuullut Jane Collinsia edustanutta James Carveria työjärjestyksen 9 artiklan 5 kohdan mukaisesti,

               —

               ottaa huomioon Euroopan unionin erioikeuksista ja vapauksista tehdyssä pöytäkirjassa N:o 7 olevan 7, 8 ja 9 artiklan sekä Euroopan parlamentin jäsenten valitsemisesta yleisillä välittömillä vaaleilla 20. syyskuuta 1976 annetun säädöksen 6 artiklan 2 kohdan,

               —

               ottaa huomioon Euroopan unionin tuomioistuimen 12. toukokuuta 1964, 10. heinäkuuta 1986, 15. ja 21. lokakuuta 2008, 19. maaliskuuta 2010, 6. syyskuuta 2011 ja 17. tammikuuta 2013 antamat tuomiot (1),

               —

               ottaa huomioon työjärjestyksen 5 artiklan 2 kohdan sekä 7 ja 9 artiklan,

               —

               ottaa huomioon oikeudellisten asioiden valiokunnan mietinnön (A8-0297/2016),

               A.

               toteaa, että Jane Collins on pyytänyt parlamentaaristen erioikeuksiensa ja vapauksiensa puolustamista High Court of Justicen Queen’s Bench Divisionissa Lontoossa häntä vastaan vireillä olevassa siviilioikeudenkäynnissä;

               B.

               toteaa, että ensinnäkin pyyntö koskee sen pöytäkirjan 7 artiklassa tarkoitetun Euroopan parlamentin jäsenten oikeuden puolustamista, jonka mukaan Euroopan parlamentin jäsenten vapaalle liikkuvuudelle heidän matkustaessaan Euroopan parlamentin kokouspaikkaan tai heidän palatessaan sieltä ei aseteta hallinnollisia tai muita esteitä;

               C.

               toteaa, että tämä osa pyynnöstä liittyy siihen, että Jane Collinsia väitetään estetyn matkustamasta parlamentin kokouksiin häntä vastaan vireille pannun oikeudenkäyntimenettelyn aikataulujärjestelyllä;

               D.

               katsoo kuitenkin, että pöytäkirjan 7 artiklaa ei sovelleta rajoituksiin, jotka aiheutuvat oikeudenkäyntimenettelystä, koska niihin sovelletaan pöytäkirjan 8 ja 9 artiklaan sisältyviä erityisiä sääntöjä (2), ja näin ollen parlamentaarisen erioikeuden puolustamista koskevaa pyyntöä ei voida ottaa käsiteltäväksi siltä osin kuin se liittyy pöytäkirjan 7 artiklaan;

               E.

               toteaa, että toiseksi pyyntö koskee sen pöytäkirjassa N:o 7 olevan 8 artiklan mukaisen vapauden puolustamista, jonka mukaan Euroopan parlamentin jäseniä ei voida alistaa tutkittavaksi, pidättää tai haastaa oikeuteen heidän tehtäviään hoitaessaan ilmaisemiensa mielipiteiden tai äänestystensä perusteella;

               F.

               toteaa, että tämä osa pyynnöstä liittyy siihen, että Jane Collinsia vastaan on Yhdistyneessä kuningaskunnassa nostettu kanne vahingonteoista, myös törkeistä vahingonteoista, jotka aiheutuvat väitetystä kunnianloukkauksesta, ja esitetty vaatimus, että hänet määrätään lopettamaan kiistanalaisten lausuntojen uudelleen esittäminen;

               G.

               toteaa, että kunnianloukkaussyyte koskee Jane Collinsin puoluekokouksessa esittämiä syytöksiä;

               H.

               toteaa, että pöytäkirjan 8 artiklassa myönnettyä parlamentaarista koskemattomuutta sovelletaan vain Euroopan parlamentin jäsenten tehtäviään hoitaessaan ilmaisemiin mielipiteisiin;

               I.

               toteaa, että Euroopan parlamentin jäsenten Euroopan parlamentin tilojen ulkopuolella esittämien lausuntojen katsotaan olevan heidän tehtäviään hoitaessaan ilmaistuja ainoastaan, jos ne ovat subjektiivisia arvioita, jotka liittyvät suoraan ja ilmiselvästi kyseisten tehtävien hoitoon (3);

               J.

               katsoo kuitenkin, ettei suoraa, ilmiselvää yhteyttä kiistanalaisten lausuntojen ja Jane Collinsin Euroopan parlamentin jäsenenä hoitamien tehtävien välillä ole, koska kyseiset lausunnot eivät liity hänen toimintaansa Euroopan parlamentin jäsenenä eivätkä Euroopan unionin politiikkaan ja koska ne annettiin kansallisen poliittisen keskustelun yhteydessä;

               K.

               toteaa, etteivät kiistanalaiset lausunnot näin ollen kuulu pöytäkirjan 8 artiklan soveltamisalaan;

               1.

               päättää olla puolustamatta Jane Collinsin erioikeuksia ja vapauksia;

               2.

               kehottaa puhemiestä välittämään tämän päätöksen sekä asiasta vastaavan valiokunnan mietinnön viipymättä Yhdistyneen kuningaskunnan viranomaisille, tuomari Warby mukaan luettuna.

      (1)  Yhteisöjen tuomioistuimen tuomio 12.5.1964, Wagner v. Fohrmann ja Krier, 101/63, ECLI:EU:C:1964:28, yhteisöjen tuomioistuimen tuomio 10.7.1986, Wybot v. Faure ym., 149/85, ECLI:EU:C:1986:310, yhteisöjen ensimmäisen oikeusasteen tuomioistuimen tuomio 15.10.2008, Mote v. parlamentti, T-345/05, ECLI:EU:T:2008:440, yhteisöjen tuomioistuimen tuomio 21.10.2008, Marra v. De Gregorio ja Clemente, C-200/07 ja C-201/07, ECLI:EU:C:2008:579, unionin yleisen tuomioistuimen tuomio 19.3.2010, Gollnisch v. parlamentti, T-42/06, ECLI:EU:T:2010:102, unionin tuomioistuimen tuomio 6.9.2011, Patriciello, C-163/10, ECLI:EU:C:2011:543 sekä unionin yleisen tuomioistuimen tuomio 17.1.2013, Gollnisch v. parlamentti, T-346/11 ja T-347/11, ECLI:EU:T:2013:23.

      (2)  Yhteisöjen ensimmäisen oikeusasteen tuomioistuimen tuomio 15.10.2008, Mote v. parlamentti, T-345/05, ECLI:EU:T:2008:440, 49 ja 51 kohta.

      (3)  Unionin tuomioistuimen tuomio 6.9.2011, Patriciello, C-163/10, ECLI: EU:C:2011:543.


title: Poliittisten ja turvallisuusasioiden komitean päätös (YUTP) 2018/992, annettu 11 päivänä heinäkuuta 2018, EU:n operaation joukkojen komentajan nimittämisestä Somalian turvallisuusjoukkojen kouluttamiseen osallistumista koskevaan Euroopan unionin sotilasoperaatioon (EUTM Somalia) (EUTM Somalia/1/2018)

text:
               13.7.2018

               FI

               Euroopan unionin virallinen lehti

               L 177/12

         POLIITTISTEN JA TURVALLISUUSASIOIDEN KOMITEAN PÄÄTÖS (YUTP) 2018/992,
   annettu 11 päivänä heinäkuuta 2018,
   EU:n operaation joukkojen komentajan nimittämisestä Somalian turvallisuusjoukkojen kouluttamiseen osallistumista koskevaan Euroopan unionin sotilasoperaatioon (EUTM Somalia) (EUTM Somalia/1/2018)
   POLIITTISTEN JA TURVALLISUUSASIOIDEN KOMITEA, joka
   ottaa huomioon Euroopan unionista tehdyn sopimuksen ja erityisesti sen 38 artiklan,
   ottaa huomioon Somalian turvallisuusjoukkojen kouluttamiseen osallistumista koskevasta Euroopan unionin sotilasoperaatiosta 15 päivänä helmikuuta 2010 annetun neuvoston päätöksen 2010/96/YUTP (1) ja erityisesti sen 5 artiklan,
   sekä katsoo seuraavaa:

               (1)

               Päätöksen 2010/96/YUTP 5 artiklan 1 kohdan nojalla neuvosto on valtuuttanut poliittisten ja turvallisuusasioiden komitean (PTK) Euroopan unionista tehdyn sopimuksen 38 artiklan mukaisesti tekemään Somalian turvallisuusjoukkojen kouluttamiseen osallistumista koskevan Euroopan unionin sotilasoperaation (EUTM Somalia) poliittista valvontaa ja strategista ohjausta koskevat asiaankuuluvat päätökset, mukaan lukien päätökset seuraavien EU:n operaation komentajien nimittämisestä.

               (2)

               Neuvoston päätöksellä (YUTP) 2017/971 (2) muutettiin EUTM Somalia -operaation johtamisjärjestelyä. Näin ollen poliittisten ja turvallisuusasioiden komitean päätös (YUTP) 2016/396 (3) kumottiin ja prikaatikenraali Maurizio MORENA nimitettiin EU:n operaation joukkojen komentajaksi EUTM Somalia -operaatioon.

               (3)

               PTK hyväksyi 26 päivänä kesäkuuta 2017 päätöksen (YUTP) 2017/1160 (4) eversti Pietro ADDISin nimittämisestä EU:n operaation joukkojen komentajaksi EUTM Somalia -operaatioon prikaatikenraali Maurizio MORENAn seuraajaksi.

               (4)

               Euroopan unionin sotilaskomitea suositti 18 päivänä kesäkuuta 2018, että PTK nimittää eversti Matteo Giacomo SPREAFICOn EU:n operaation joukkojen komentajaksi EUTM Somalia -operaatioon prikaatikenraali Pietro ADDISin seuraajaksi 16 päivästä heinäkuuta 2018 alkaen.

               (5)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevan 5 artiklan mukaisesti Tanska ei osallistu niiden unionin päätösten ja toimien valmisteluun ja täytäntöönpanoon, joilla on merkitystä puolustuksen alalla. Näin ollen Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään eversti Matteo Giacomo SPREAFICO EU:n operaation joukkojen komentajaksi Somalian turvallisuusjoukkojen kouluttamiseen osallistumista koskevaan Euroopan unionin sotilasoperaatioon (EUTM Somalia) 16 päivästä heinäkuuta 2018 alkaen.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 11 päivänä heinäkuuta 2018.

            Poliittisten ja turvallisuusasioiden komitean puolesta

            Puheenjohtaja

         W. STEVENS

      (1)  EUVL L 44, 19.2.2010, s. 16.

      (2)  Neuvoston päätös (YUTP) 2017/971, annettu 8 päivänä kesäkuuta 2017, suoraa täytäntöönpanoa sisältämättömien EU:n YTPP-alan sotilasoperaatioiden suunnittelu- ja toteutusjärjestelyjen määrittämisestä sekä Somalian turvallisuusjoukkojen kouluttamiseen osallistumista koskevasta Euroopan unionin sotilasoperaatiosta annetun päätöksen 2010/96/YUTP, Malin asevoimien kouluttamiseen osallistumista koskevasta Euroopan unionin sotilasoperaatiosta, EUTM Mali, annetun päätöksen 2013/34/YUTP ja Keski-Afrikan tasavallassa toteutettavasta Euroopan unionin YTPP-sotilaskoulutusoperaatiosta (EUTM RCA) annetun päätöksen (YUTP) 2016/610 muuttamisesta (EUVL L 146, 9.6.2017, s. 133).

      (3)  Poliittisten ja turvallisuusasioiden komitean päätös (YUTP) 2016/396, annettu 15 päivänä maaliskuuta 2016, EU:n operaation komentajan nimittämisestä Somalian turvallisuusjoukkojen kouluttamiseen osallistumista koskevaa Euroopan unionin sotilasoperaatiota (EUTM Somalia) varten ja päätöksen (YUTP) 2015/173 kumoamisesta (EUTM Somalia/1/2016) (EUVL L 73, 18.3.2016, s. 99).

      (4)  Poliittisten ja turvallisuusasioiden komitean päätös (YUTP) 2017/1160, annettu 26 päivänä kesäkuuta 2017, EU:n operaation joukkojen komentajan nimittämisestä Somalian turvallisuusjoukkojen kouluttamiseen osallistumista koskevaan Euroopan unionin sotilasoperaatioon (EUTM Somalia) (EUTM Somalia/1/2017) (EUVL L 167, 30.6.2017, s. 37).


Neuvoston asetukseen (EY) N:o 139/2004 perustuva komission päätös (tehty 26/06/2018) keskittymän (Asia N:o COMP/M.8919 - Permira VI G.P. / Exclusive France Holding and Exclusive Management SAS) julistamisesta yhteismarkkinoille soveltuvaksi. (Ainoastaan englanninkielinen teksti on todistusvoimainen)


Neuvoston asetukseen (EY) N:o 139/2004 perustuva komission päätös (tehty 26/06/2018) keskittymän (Asia N:o COMP/M.8954 - Baring Private Equity Asia Fund VI / PAI Partners SAS) julistamisesta yhteismarkkinoille soveltuvaksi. (Ainoastaan englanninkielinen teksti on todistusvoimainen)


Neuvoston asetukseen (EY) N:o 139/2004 perustuva komission päätös (tehty 31/08/2018) keskittymän (Asia N:o COMP/M.8983 - SPIGAS S.r.l. / CANARBINO S.p.A. / MIOGAS S.r.l.) julistamisesta yhteismarkkinoille soveltuvaksi. (Ainoastaan englanninkielinen teksti on todistusvoimainen)


Neuvoston asetukseen (EY) N:o 139/2004 perustuva komission päätös (tehty 31/08/2018) keskittymän (Asia N:o COMP/M.9043 - ZF Friedrichshafen AG / Gustav Magenwirth GmbH & Co. KG / Brake Force One GmbH) julistamisesta yhteismarkkinoille soveltuvaksi. (Ainoastaan saksankielinen teksti on todistusvoimainen.)


title: Neuvoston päätös (YUTP) 2018/1249, annettu 18 päivänä syyskuuta 2018, Euroopan unionin tukitoimesta Yhdistyneiden kansakuntien valvonta- ja tarkastusmekanismille Jemenissä

text:
                  19.9.2018

                  FI

                  Euroopan unionin virallinen lehti

                  L 235/14

         NEUVOSTON PÄÄTÖS (YUTP) 2018/1249,
         annettu 18 päivänä syyskuuta 2018,
         Euroopan unionin tukitoimesta Yhdistyneiden kansakuntien valvonta- ja tarkastusmekanismille Jemenissä
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Yhdistyneiden kansakuntien turvallisuusneuvosto hyväksyi 14 päivänä huhtikuuta 2015 YK:n turvallisuusneuvoston päätöslauselman 2216 (2015), jossa asetettiin vientikielto, joka koskee aseiden ja kaikenlaisten niihin liittyvien tarvikkeiden toimitusta, myyntiä tai siirtoa Jemenin entiselle presidentille Ali Abdullah Salehille, tietyille muille henkilöille sekä muille turvallisuusneuvoston asianomaisen pakotekomitean nimeämille henkilöille ja yhteisöille.

                     (2)

                     Jemenin hallituksen 6 päivänä elokuuta 2015 esittämän pyynnön perusteella ja YK:n turvallisuusneuvoston päätöslauselman 2216 (2015) mukaisesti Yhdistyneiden kansakuntien pääsihteeri hyväksyi Jemenin hallitukselle 11 päivänä elokuuta 2015 lähettämässään kirjeessä Yhdistyneiden kansakuntien (YK) valvonta- ja tarkastusmekanismin, jäljempänä ’UNVIM’, perustamisen helpottamaan kaupallisten tuotteiden esteetöntä pääsyä Jemeniin ja maan talouden elvyttämistä.

                     (3)

                     UNVIM aloitti toimintansa 5 päivänä toukokuuta 2016. Yhdistyneiden kansakuntien hankepalveluiden toimisto (UNOPS) toteuttaa ja hallinnoi UNVIM:iä YK:n humanitaarisen avun koordinointitoimiston (UN OCHA), Jemenin hallituksen ja asianomaisten YK:n jäsenvaltioiden puolesta.

                     (4)

                     Neuvosto korosti 3 päivänä huhtikuuta 2017, että kauppamerenkulun järjestämisestä Jemeniin on tärkeää huolehtia tehokkaasti ja ajallaan, ja tuki täysin UNVIM:n toiminnan jatkamista ja sen toimeksiannon esteetöntä täytäntöönpanoa kaikilta osin. Lisäksi neuvosto kehotti panemaan YK:n turvallisuusneuvoston asettaman kohdennetun asevientikiellon kokonaisuudessaan täytäntöön. Tältä osin neuvosto toisti soveltavansa tiukasti neuvoston yhteisessä kannassa 2008/944/YUTP (1) vahvistettuja sääntöjä.

                     (5)

                     UNVIM teki 27 päivänä joulukuuta 2017 ehdotuksen, jonka tavoitteena on vahvistaa ja laajentaa sen toimintaa edelleen yhden vuoden ajan maaliskuuhun 2019 saakka erityisesti nopeuttamalla edelleen kaupallisten kuljetusten tulliselvitystä ja lisäämällä sen valmiuksia ottaa käyttöön lisähenkilöstöä ja -resursseja asianomaisissa satamissa. Tämä vahvistaminen edellyttää tukea UNVIM:n henkilöstömäärän lisäämiselle ja uusien tarkastuslaitteiden hankinnalle. Unionin tulisi osallistua tällaisen tuen rahoittamiseen.

                     (6)

                     Neuvosto korosti 25 päivänä kesäkuuta 2018, että kauppamerenkulun edellyttämistä toimista asianomaisissa satamissa on tärkeää huolehtia tehokkaasti ja ajallaan, myös polttoainehuollon osalta, ja tuki täysin UNVIM:n toiminnan jatkamista ja sen toimeksiannon esteetöntä täytäntöönpanoa kaikilta osin sekä päätti harkita UNVIM:n vahvistamista.

                     (7)

                     Tämän päätöksen tekninen täytäntöönpano olisi annettava UNOPS:n tehtäväksi. Unionin UNVIM:lle suorittamilla rahoitusosuuksilla on keskeinen merkitys, jotta UNVIM voi jatkaa valvonta- ja tarkastustehtävänsä toteuttamista sen varmistamiseksi, että Jemenin aluevesille saapuva kaupallinen rahti noudattaa YK:n turvallisuusneuvoston päätöslauselmaa 2216 (2015). Jos UNVIM:n toimeksianto muuttuu tai tarpeet muuttuvat tavalla, joka asettaa kyseenalaiseksi sen, onko hanke soveltuva tai riittävä sen tavoitteiden saavuttamiseksi, unionin rahoitusosuutta on arvioitava uudelleen sen mukaisesti.

                     (8)

                     Unionin rahoitusosuuden asianmukaisen täytäntöönpanon valvonta olisi annettava komission tehtäväksi,

               ON HYVÄKSYNYT TÄMÄN PÄÄTÖKSEN:

            1 artikla

               1.   Unioni tukee UNVIM:ia yleisessä tavoitteessa edistää sitä, että kaupalliset tuotteet pääsisivät jälleen esteettömästi Jemeniin, toteuttamalla avointa ja tehokasta selvitysprosessia kaupallisiin laivakuljetuksiin, joiden kohteena olevat Jemenin satamat eivät ole Jemenin hallituksen hallinnassa.

               2.   Hankkeen erityiset tavoitteet ovat seuraavat:

                           —

                           lisätään Jemeniin vietävän kaupallisen rahdin määrää vauhdittamalla edelleen kaupallisten laivakuljetusten selvitysprosessia ja palauttamalla laivayhtiöiden luottamus Hodeidan ja Saleefin satamien käyttökelpoisuuteen;

                           —

                           lisätään UNVIM:n valmiutta ottaa käyttöön lisähenkilöstöä ja -resursseja Djiboutissa, King Abdullah Port -satamassa Saudi-Arabian kuningaskunnassa, Salalan ja Soharin satamissa Omanissa sekä Dubain satamassa Yhdistyneissä arabiemiirikunnissa sekä sen valmiuksia reagoida, jos UNVIM saa hankkeen keston aikana lisätehtäviä Hodeidan satamassa.

               3.   Tämän päätöksen myötä unioni osallistuu kustannuksiin, jotka liittyvät UNVIM:n vahvistamiseen, sekä Jemenin väestön tarpeisiin vastaamiseen osana laajempaa humanitaarista strategiaa.
               Hankkeeseen kuuluvien toimien yksityiskohtainen kuvaus on liitteessä.

            2 artikla

               1.   Unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, vastaa tämän päätöksen täytäntöönpanosta.

               2.   UNOPS vastaa 1 artiklassa tarkoitettujen toimien teknisestä täytäntöönpanosta. Se suorittaa tämän tehtävän korkean edustajan alaisuudessa. Tätä varten korkea edustaja sopii tarvittavista järjestelyistä UNOPS:n kanssa.

            3 artikla

               1.   Rahoitusohje 1 artiklan 2 kohdassa tarkoitetun hankkeen toteuttamiselle on 4 915 504,24 euroa.

               2.   Rahoitusohje tämän artiklan 4 kohdassa tarkoitetun rahoitussopimuksen tekemistä seuraaviksi kuudeksi kuukaudeksi on 2 748 472,96 euroa. Jäljellä olevat 2 167 031,28 euroa käytetään, jos neuvosto niin päättää, 5 artiklan 2 kohdassa tarkoitetun uudelleentarkastelun perusteella.

               3.   Edellä 1 kohdassa vahvistetulla määrällä rahoitettavia menoja hallinnoidaan unionin talousarvioon sovellettavien menettelyjen ja sääntöjen mukaisesti.

               4.   Komissio valvoo 1 kohdassa tarkoitettujen menojen asianmukaista hallinnointia. Se tekee sitä varten rahoitussopimuksen UNOPS:n kanssa. Rahoitussopimuksessa määrätään, että UNOPS:n on varmistettava unionin rahoitusosuuden näkyvyys.

               5.   Komissio pyrkii tekemään 4 kohdassa tarkoitetun rahoitussopimuksen mahdollisimman pian 18 päivän syyskuuta 2018 jälkeen. Se ilmoittaa neuvostolle kyseisessä prosessissa mahdollisesti ilmenevistä vaikeuksista ja rahoitussopimuksen tekopäivästä.

            4 artikla

               1.   Korkea edustaja tiedottaa neuvostolle tämän päätöksen täytäntöönpanosta UNVIM:n säännöllisesti laatimien raporttien sekä UNVIM:n ohjauskomitean kuukausittaisten kokousten perusteella. Nämä raportit ovat perustana neuvoston arvioinnille.

               2.   Komissio toimittaa neuvostolle tietoja 1 artiklassa tarkoitetun hankkeen toteuttamisen rahoitusnäkökohdista.

            5 artikla

               1.   Tämä päätös tulee voimaan päivänä, jona se hyväksytään.

               2.   Neuvosto tarkastelee uudelleen tätä päätöstä viiden kuukauden kuluttua 3 artiklan 4 kohdassa tarkoitetun rahoitussopimuksen tekemisestä.

               3.   Tämän päätöksen voimassaolo päättyy 12 kuukauden kuluttua 3 artiklan 4 kohdassa tarkoitetun, komission ja UNOPS:n välisen rahoitussopimuksen tekemisestä. Tämän päätöksen voimassaolo päättyy kuitenkin kuuden kuukauden kuluttua sen voimaantulosta, jos rahoitussopimusta ei ole siihen mennessä tehty.

            Tehty Brysselissä 18 päivänä syyskuuta 2018.

                  Neuvoston puolesta

                  Puheenjohtaja

               G. BLÜMEL

            (1)  Neuvoston yhteinen kanta 2008/944/YUTP, vahvistettu 8 päivänä joulukuuta 2008, sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä (EUVL L 335, 13.12.2008, s. 99).

            LIITE
            1.   Taustatietoa

                        a)

                        Nykyinen konflikti Jemenissä on johtanut laaja-alaiseen humanitaariseen kriisiin, jossa noin 75 prosenttia väestöstä (22,2 miljoonaa ihmistä) on avun tarpeessa. Jemenin kaupallisen tuonnin esteet ovat aiheuttaneet vakavan perustarvikkeiden puutteen, saatavilla olevien hyödykkeiden hintojen jyrkän nousun sekä mustan pörssin kaupan ja salakuljetusverkostojen määrän kasvun.
                        Jemenin erittäin vakavan humanitaarisen tilanteen ratkaisemiseksi on olennaista, että säännölliset kaupalliset rahtikuljetukset maahan jatkuvat. YK:n turvallisuusneuvoston päätöslauselmassa 2216 (2015) YK:n jäsenvaltiot valtuutettiin toteuttamaan tarvittavat toimenpiteet, joilla estetään aseiden ja kaikenlaisten niihin liittyvien tarvikkeiden, mukaan lukien ampuma-aseet ja -tarvikkeet, sotilasajoneuvot ja -laitteet, puolisotilaalliset tarvikkeet ja edellä mainittuihin tarkoitetut varaosat, toimitus, myynti tai siirto suoraan tai välillisesti jäsenvaltioiden alueelta tai alueen kautta taikka jäsenvaltioiden kansalaisten toimesta taikka jäsenvaltioiden lippua käyttävillä aluksilla tai jäsenvaltioiden ilma-aluksilla tietyille kyseisen päätöslauselman nojalla perustetun komitean nimeämille henkilöille ja yhteisöille. Jotta helpotettaisiin kaupallisten tuotteiden esteetöntä pääsyä Jemeniin, Jemenin hallitus on pyytänyt YK:ta toteuttamaan valvonta- ja tarkastustehtävän, jolla varmistetaan, että Jemenin aluevesille saapuva kaupallinen rahti noudattaa YK:n turvallisuusneuvoston päätöslauselmaa 2216 (2015).
                        Yhdistyneiden kansakuntien hankepalveluiden toimistolle (UNOPS) esitettiin joulukuussa 2015 pyyntö, että tämä vastaisi sen mekanismin toteuttamisesta ja hallinnoimisesta, jolla valvonta- ja tarkastustehtävää valvotaan YK:n humanitaarisen avun koordinointitoimiston (UN OCHA), Jemenin hallituksen ja asianomaisten YK:n jäsenvaltioiden puolesta, jotta helpotettaisiin kaupallisten tuotteiden esteetöntä pääsyä Jemenin niille alueille, jotka eivät ole Jemenin hallituksen hallinnassa. UNVIM aloitti toimintansa 5 päivänä toukokuuta 2016.
                        Liittouman asetettua marraskuussa 2017 rajoituksia Jemenin pohjoisosaan suuntautuvalle merenkululle UNVIM kävi keskusteluja avunantajien ja ulkopuolisten kumppanien sekä liittouman kanssa. Ehdotuksessa UNVIM:n toimeksiannon jatkamisesta huhtikuusta 2018 maaliskuuhun 2019 otettiin huomioon nämä keskustelut, joissa käsiteltiin UNVIM:n valmiuksien vahvistamista, jotta hälvennettäisiin huolta aseiden salakuljetuksesta kauppa-aluksilla ja vähennettäisiin kauppa-alusten myöhästymisiä.
                        UNVIM toimii tällä hetkellä Djiboutissa, jossa sillä on 4 valvojaa, 4 tarkastajaa, 4 räjähdekoiraryhmää, 13 hallinto- ja teknisen henkilöstön jäsentä, enintään 7 Yhdistyneen kuningaskunnan lähettämää työntekijää sekä 2 valvojaa Jeddassa Saudi-Arabian kuningaskunnassa. Parhaillaan neuvotellaan UNVIM:n valvontatoimien laajentamisesta King Abdullah Port -satamassa Saudi-Arabian kuningaskunnassa, Salalan ja Soharin satamissa Omanissa sekä Dubain satamassa Yhdistyneissä arabiemiirikunnissa.

                        b)

                        EU on jatkuvasti korostanut sitä, että kauppamerenkulun edellyttämistä toimista on tärkeää huolehtia tehokkaasti ja ajallaan, ja on tukenut UNVIM:n toiminnan jatkamista ja sen toimeksiannon esteetöntä täytäntöönpanoa. Kaikenlaisessa EU:n tuessa UNVIM:n toiminnan jatkamiselle olisi näin ollen otettava huomioon pyrkimys parantaa mekanismin tehokkuutta, jotta lisätään toimijoiden ja valtioiden kykyä toimittaa kaupallisia tuotteita Jemenin väestölle. Neuvoston huhtikuussa 2017 antamien päätelmien mukaan liittouman ja Jemenin hallituksen täysimittainen tuki on tarpeen, jotta UNVIM voisi toimia tuloksellisesti ja täysitehoisesti. Lisäksi kaikissa EU:n toimissa olisi otettava huomioon myös EU:n laajempi sitoutuminen poliittisen ratkaisun löytämiseen tässä konfliktissa YK:n erityislähettilään toimintaa täysin tukien.

                  2.   UNVIM:n tarkastus- ja valvontaprosessi

            UNVIM:iä sovelletaan tällä hetkellä kaikkiin yli 100 tonnisiin aluksiin, joiden kohteena olevat Jemenin satamat eivät ole Jemenin hallituksen hallinnassa, sekä (1) kaikkiin aluksiin, jotka kuljettavat Jemeniin sijoittautuneiden kaupallisten toimijoiden tai valtiollisten elinten hankkimia kauppatavaroita, jotka on tarkoitus myydä Jemenissä, sekä (2) sellaiseen YK:n jäsenvaltioiden kahdenväliseen apuun, jota ei ole kanavoitu YK:n elinten, rahastojen ja ohjelmien kautta tai tunnustetun kansainvälisen humanitaarisen järjestön kautta.
            Valvontaprosessi alkaa, kun laivayhtiö toimittaa sähköisen selvityspyynnön osoitteeseen www.vimye.org, lataa tarvittavat asiakirjat ja toimittaa kaikki vaaditut asiakirjat UNVIM:lle. UNVIM tutkii 48 tunnin kuluessa asiakirjat ja lähettää ilmoitukset ulkopuolisille kumppaneille, kuten liittouman joukkojen evakuointi- ja humanitaaristen operaatioiden yksikölle (EHOC). Tämän jälkeen UNVIM päättää aluksen mahdollisesta tarkastamisesta noudattaen omaa prosessiaan, jossa se ottaa muun muassa huomioon poikkeavuudet saaduissa asiakirjoissa, ilmoittamattomat satamakäynnit, aluksen epäilyttävät liikkeet ja alusten automaattisen tunnistusjärjestelmän (AIS) kytkemisen pois päältä yli neljän tunnin ajaksi sekä ulkopuolisilta kumppaneilta saadut palautteet. Alusten tarkastukset suoritetaan joko satamassa aluevesillä tai merellä kansainvälisillä vesillä.
            Selvitystodistus joko myönnetään tai evätään (perutaan, jätetään myöntämättä tai kumotaan). Selvitettyjen alusten osalta UNVIM jatkaa niiden liikkeiden seuraamista AIS:n välityksellä mukaan lukien siirtyminen liittouman odotusalueelle, odotusalueelta ankkurointialueelle ja ankkurointialueelta laituripaikalle lastinpurkua varten. UNVIM:n seuranta päättyy, kun selvitetty alus jättää Jemenin Punaisenmeren sataman purettuaan lastinsa ja lähdettyään ulos satamasta. UNVIM on koko prosessin ajan tiiviisti yhteydessä laivayhtiöön ja aluksen kapteeniin, ja sillä on olennainen tehtävä käsiteltäessä alukseen liittyviä tapahtumia merellä, mukaan lukien yhteydenpito EHOC:n ja liittouman kanssa. UNVIM:n apu koko selvitysprosessin ajan ja jatkuva yhteydenpito laivayhtiöiden kanssa on olennaista, jotta säilytetään kansainvälisten linjavarustamoiden luottamus ja jotta siis varmistetaan kaupallisen tuonnin jatkuminen enemmistölle Jemenin väestöstä meneillään olevasta konfliktista huolimatta.
            UNVIM on myös pyrkinyt vakuuttamaan kansainvälisen merenkulkuyhteisön pitämällä sen edustajien kanssa neljännesvuosittain kokouksia, joilla varmistetaan, että tämän yhteisön vaikeudet ja haasteet ymmärretään ja käsitellään asianmukaisella tavalla.
            3.   Yleiset tavoitteet

            UNVIM:n toimeksiannon esteettömän täytäntöönpanon varmistamiseksi tämän toimen yleisenä tavoitteena on edistää sitä, että kaupalliset tuotteet pääsisivät jälleen esteettömästi Jemeniin, toteuttamalla avointa ja tehokasta selvitysprosessia kaupallisiin laivakuljetuksiin, joiden kohteena olevat Jemenin satamat eivät ole Jemenin hallituksen hallinnassa.
            Erityiset tavoitteet ovat seuraavat:

                        —

                        lisätään Jemeniin vietävän kaupallisen rahdin määrää vauhdittamalla edelleen kaupallisten laivakuljetusten selvitysprosessia ja palauttamalla laivayhtiöiden luottamus Hodeidan ja Saleefin satamien käyttökelpoisuuteen meneillään olevasta konfliktista huolimatta;

                        —

                        lisätään UNVIM:n valmiutta ottaa käyttöön lisähenkilöstöä ja -resursseja Djiboutissa, King Abdullah Port -satamassa Saudi-Arabian kuningaskunnassa, Salalan ja Soharin satamissa Omanissa sekä Dubain satamassa Yhdistyneissä arabiemiirikunnissa sekä sen reagointivalmiutta, jos se saa hankkeen keston aikana lisätehtäviä Hodeidan satamassa.

                  Jos UNVIM:n toimeksianto muuttuu tai tarpeet muuttuvat tavalla, joka asettaa kyseenalaiseksi sen, onko hanke soveltuva tai riittävä edellä mainittujen tavoitteiden saavuttamiseksi, EU:n rahoitusosuutta arvioidaan vastaavasti.
            4.   Toimien kuvaus

            UNOPS vastaa hankkeen teknisestä toteutuksesta.
            Toimi 1: Lisätään UNVIM:n valvojien määrää. Rekrytoidaan enintään viisi (5) uutta valvojaa ja enintään kaksi (2) uutta rahdintarkastajaa Djiboutiin, King Abdullah Port -satamaan ja Jeddan satamaan Saudi-Arabian kuningaskunnassa, Salalan ja Soharin satamiin Omanissa, Dubain satamaan Yhdistyneissä arabiemiirikunnissa tai mihin tahansa muuhun paikkaan, myös mahdollisesti Hodeidaan. Näiden lisäresurssien avulla UNVIM voisi mukautua nopeasti uusiin tilanteisiin, ja ne kasvattavat UNVIM:n operatiivista aluetta, jolla tehdä tarkastuksia aluksille, ja varmistavat UNVIM:n toiminnan jatkuvuuden. Lisäksi UNVIM rekrytoi hankkeelle yhden virkailijan lisää Djiboutiin; tämän henkilön tehtävänä on muun muassa yhteydenpito EU:n ja erityisesti Punaisenmeren alueella sijaitsevien EU:n edustustojen kanssa.
            Suunnitellut toimet ovat seuraavat:

                        —

                        UNOPS rekrytoi uusia valvojia, tarkastajia ja yhden virkailijan UNOPS:n rekrytointisääntöjen ja -menettelyjen mukaisesti;

                        —

                        UNOPS ilmoittaa EUH:lle ennakkoon mahdollisista haettavista paikoista.

                  Aikataulu: koko hankkeen keston ajan.
            Toimi 2: Vuokrataan osa Djiboutin satamasta. Djiboutin viranomaisten kanssa 1 päivänä toukokuuta 2018 allekirjoitetun hanketta koskevan yhteistyösopimuksen mukaisesti UNVIM vuokraa Djiboutin satamasta satamalaitureita ja laituripaikkoja varmistaakseen pysyvän paikan, jossa suorittaa tarkastuksia. Satamassa kunnostetaan parhaillaan uutta tilaa helpottamaan valvojien, tarkastajien ja räjähdekoirien työtä. Se tulee myös osaltaan nopeuttamaan tarkastusprosessia.
            Aikataulu: koko hankkeen keston ajan.
            Toimi 3: Nostetaan Djiboutissa räjähdekoirien määrä neljästä kuuteen: UNVIM nostaa räjähdekoirien ja koiranohjaajien määrän neljästä kuuteen. Ottaen huomioon sen, että räjähdekoirat tarvitsevat lepohetkiä tarkastusten aikana, sekä Djiboutin ilmasto-olosuhteet tarkastusten määrän kasvu edellyttää lisäresursseja, jotta varmistetaan räjähdekoirien hyvinvointi ja toiminnan jatkuvuus.
            Suunnitellut toimet:

                        —

                        YK:n hankintamenettelyjen mukaisesti UNOPS joko käynnistää uuden tarjouskilpailun sopimuksen tekemiseksi räjähdekoirista ja koiranohjaajista tai muuttaa UNVIM:n nykyisen palveluntarjoajan kanssa voimassa olevaa sopimusta (TDI - The Development Initiative);

                        —

                        uudet räjähdekoirat sijoitetaan nykyiseen neljän koiran ja koiranohjaajan ryhmään.

                  Aikataulu: koko hankkeen keston ajan.
            Toimi 4: Hankitaan uusia tarkastuslaitteita: UNVIM:n Djiboutissa olevan ryhmän avustamiseksi konttien ja rahdin läpivalaisussa UNVIM ostaa kaksi (2) kannettavaa läpivalaisulaitetta. Nämä uudet laitteet helpottavat alusten tarkastusta ajallaan Djiboutin satamassa ja kansainvälisillä vesillä.
            Suunnitellut toimet ovat seuraavat:

                        —

                        parhaillaan laaditaan teknisiä eritelmiä;

                        —

                        UNOPS:n hankintamenettelyjen mukaisesti käynnistetään kansainvälinen tarjouskilpailu toimituksia ja hankintasopimuksia varten;

                        —

                        laitteiden toimittaminen ja asianomaisen henkilöstön koulutus.

                  Aikataulu: hankkeen toteutuksen ensimmäiset neljä kuukautta.
            Hankkeen päättyessä omaisuuserien muuttamisessa rahaksi noudatetaan Euroopan komission kanssa allekirjoitettua sopimusta.
            Toimi 5: Hankkeen toteutus
            UNOPS vastaa ohjelmahallinnon valvonnasta, muun muassa välitavoitteiden laatimisesta, sisäisistä arvioinneista, sopimusten valvonnasta ja varainhoidosta. Suunniteltuja toimia ovat muun muassa seuraavat:

                        —

                        ulkoisten palvelujen hankinta tai erityispalvelusopimus hankkeen toteutuksessa tarvittavaa teknistä apua varten;

                        —

                        UNOPS:n alihankintana kolmansilta osapuolilta ostamien palvelujen varainhoidon ja sopimusten hallinnointi.

                  Aikataulu: koko hankkeen keston ajan.
            5.   Odotettavissa olevat tulokset

            UNVIM:n operatiivisten toimien tehostamisessa hankkeesta odotetut tulokset ovat seuraavat:

                        —

                        estetään kiellettyjen tuotteiden saapuminen Jemenin Punaisenmeren satamiin;

                        —

                        helpotetaan kaupallisten tuotteiden esteetöntä pääsyä Jemenin Punaisenmeren satamiin;

                        —

                        lisätään kansainvälisen merenkulkuyhteisön luottamusta toteuttamalla avointa ja tehokasta prosessia kaupallisten tuotteiden pääsyssä Jemenin Punaisenmeren satamiin meneillään olevasta konfliktista huolimatta;

                        —

                        tuetaan Jemenin hallitusta toimissa, joilla maan väestölle pyritään saamaan ne perushyödykkeet, joita humanitaarinen apu ja paikalliset lähteet eivät ole voineet täysimääräisesti toimittaa.

                  6.   Arvioitu kesto

            Hankkeen suunniteltu kesto on 12 kuukautta, joka jakautuu kahteen kuuden kuukauden jaksoon (6 + 6). Ensimmäinen jakso kestää maaliskuuhun 2019 saakka ja toinen alkaa huhtikuusta 2019. Koska UNVIM:n ja tuen antajien tämänhetkiset rahoitusjärjestelyt ovat voimassa vain maaliskuuhun 2019 saakka, neuvoston päätöksessä säädetään erityisjärjestelystä maaliskuun 2019 jälkeistä jaksoa varten.
            Tämä järjestely sisältyy tarkistuslausekkeeseen, jonka mukaan EU:n rahoitusosuutta on arvioitava uudelleen edellyttäen, että jäsenvaltiot antavat puoltavan lausunnon EU:n rahoitusosuuden jatkamisesta keskeytyksettä uudella kuuden kuukauden jaksolla.
            Näin ollen komission ja UNOPS:n välinen valtuutussopimus allekirjoitetaan aluksi kuuden kuukauden jaksoa varten, joka on jatkettavissa uudella kuuden kuukauden jaksolla ainoastaan, jos jäsenvaltiot antavat puoltavan lausunnon.
            7.   Unionin näkyvyys

            Koska UNOPS vastaa hankkeen teknisestä toteutuksesta, sen on varmistettava unionin antaman rahoitustuen näkyvyys asianmukaisella tavalla esimerkiksi raporteissa, tapahtumissa tai kokouksissa. EU:n lippu on näkyvillä kaikissa UNVIM:n asiakirjoissa.
            UNVIM/UNOPS huolehtii asianmukaisesta näkyvyydestä kaikissa EU:n varoilla hankituissa laitteissa, jotka eivät ole kulutustavaroita, muun muassa siten, että EU:n logo on näkyvillä. Jos tällainen näkyvyys voisi vaarantaa UNOPS:n erioikeudet ja vapaudet tai sen henkilöstön taikka lopullisten tuensaajien turvallisuuden, toteutetaan asianmukaisia vaihtoehtoisia järjestelyjä.
            8.   EU:n osallistuminen UNVIM:n ohjauskomiteaan

            UNVIM:n ohjauskomiteaan kuuluvat Saudi-Arabian kuningaskunta (EHOC ja puolustusministeriö), Yhdistyneet arabiemiirikunnat, Jemenin hallitus (UNVIM-yhteyshenkilö Djiboutissa ja liikenneministeriön edustaja), UNOPS ja OCHA. EU osallistuu UNVIM:n ohjauskomitean kuukausittaisiin kokouksiin samalla tavoin kuin Yhdysvallat, Alankomaat ja Yhdistynyt kuningaskunta, joilla on UNVIM:n tuenantajina kokouksissa ”tarkkailijan asema”.
            9.   Raportointi

            UNVIM/UNOPS laatii EUH:lle kuukausittain raportin, jossa tarkastellaan edistymistä hankkeen tulosten saavuttamisessa. Nämä raportit annetaan tiedoksi asiaankuuluvalle neuvoston elimelle.
            EUH raportoi asiaankuuluvalle neuvoston elimelle UNVIM:n ohjauskomitean kuukausittaisista kokouksista.
            UNVIM/UNOPS raportoi neljännesvuosittain Brysselissä suoraan asiaankuuluvalle neuvoston elimelle.
            UNVIM/UNOPS toimittaa lopullisen selvityksen ja selvityksen varainkäytöstä kuuden kuukauden kuluessa täytäntöönpanokauden päättymisestä.


title: Neuvoston päätös (YUTP) 2018/1247, annettu 18 päivänä syyskuuta 2018, Euroopan unionin YTPP-operaatiosta Nigerissä (EUCAP Sahel Niger) annetun päätöksen 2012/392/YUTP muuttamisesta

text:
                  19.9.2018

                  FI

                  Euroopan unionin virallinen lehti

                  L 235/7

         NEUVOSTON PÄÄTÖS (YUTP) 2018/1247,
         annettu 18 päivänä syyskuuta 2018,
         Euroopan unionin YTPP-operaatiosta Nigerissä (EUCAP Sahel Niger) annetun päätöksen 2012/392/YUTP muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 42 artiklan 4 kohdan ja 43 artiklan 2 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 16 päivänä heinäkuuta 2012 päätöksen 2012/392/YUTP (1), jolla perustettiin Euroopan unionin YTPP-operaatio Nigeriin tukemaan Nigerin turvallisuusalan toimijoiden terrorismin ja järjestäytyneen rikollisuuden torjuntaan liittyvien valmiuksien rakentamista (EUCAP Sahel Niger).

                     (2)

                     Neuvosto jatkoi operaatiota 15 päivään heinäkuuta 2018 päätöksellä (YUTP) 2016/1172 (2) ja vahvisti sitä koskevan rahoitusohjeen samaan päivään saakka päätöksellä (YUTP) 2017/1253 (3). Lisäksi neuvosto jatkoi operaatiota ja vahvisti sen rahoitusohjeen 30 päivään syyskuuta 2018 saakka päätöksellä (YUTP) 2018/997 (4).

                     (3)

                     Eurooppa-neuvosto antoi 28 päivänä kesäkuuta 2018 päätelmät muuttoliikkeestä.

                     (4)

                     Operaation strategisen tarkastelun perusteella poliittisten ja turvallisuusasioiden komitea suositti, että EUCAP Sahel Nigerin toimeksiantoa muutettaisiin ja jatkettaisiin kahdella vuodella.

                     (5)

                     EUCAP Sahel Nigeriä toteutetaan tilanteessa, joka saattaa huonontua ja joka voi haitata Euroopan unionista tehdyn sopimuksen 21 artiklassa esitettyjen unionin ulkoisen toiminnan tavoitteiden saavuttamista,

                     (6)

                     Päätös 2012/392/YUTP olisi muutettava tämän mukaisesti,

               ON HYVÄKSYNYT TÄMÄN PÄÄTÖKSEN:

            1 artikla
            Muutetaan päätös 2012/392/YUTP seuraavasti:

                        a)

                        Korvataan 1, 2 ja 3 artikla seuraavasti:

                           ”1 artikla
                           Operaatio
                           Unioni perustaa Euroopan unionin YTPP-operaation Nigeriin tukeakseen Nigerin turvallisuusalan toimijoiden terrorismin ja järjestäytyneen rikollisuuden torjuntaan liittyvien valmiuksien rakentamista (EUCAP Sahel Niger), tarkoituksenaan myös parantaa niiden valmiuksia valvoa ja torjua laitonta muuttoliikettä ja vähentää siihen liittyvää rikollisuutta.

                           2 artikla
                           Tavoitteet
                           EUCAP Sahel Nigerin tavoitteena on osana Sahelin turvallisuutta ja kehitystä koskevan Euroopan unionin strategian täytäntöönpanoa mahdollistaa se, että Nigerin viranomaiset pystyisivät kehittämään tarvittavat strategiset puitteet ja jatkamaan nykyisten strategioiden toteuttamista. Lisäksi EUCAP Sahel Niger pyrkii osallistumaan terrorismin ja järjestäytyneen rikollisuuden torjunnasta vastaavien Nigerin turvallisuusalan lukuisten eri toimijoiden keskinäisen integroidun, monialaisen, johdonmukaisen, kestävän ja ihmisoikeudet huomioon ottavan lähestymistavan kehittämiseen. Tämän lisäksi se avustaa Nigerin keskus- ja paikallisviranomaisia ja turvallisuusjoukkoja kehittämään politiikkoja, tekniikoita ja menettelyjä laittoman muuttoliikkeen tehokasta valvontaa ja torjuntaa varten.

                           3 artikla
                           Tehtävät

                              1.   Edellä 2 artiklassa esitettyjen tavoitteiden saavuttamiseksi EUCAP Sahel Niger

                                          a)

                                          parantaa yhteistyötä turvallisuusalan eri toimijoiden välillä Nigerissä sekä tukee strategisten puitteiden kehittämistä ja jatkaa alan nykyisten strategioiden toteuttamista;

                                          b)

                                          vahvistaa Nigerin turvallisuusjoukkojen valmiuksia terrorismin ja järjestäytyneen rikollisuuden torjumiseksi neuvonnan, koulutuksen ja tarvittaessa mentoroinnin avulla;

                                          c)

                                          avustaa turvallisuusjoukkoja kehittämään menettelyjä ja tekniikoita, joilla voidaan tehokkaasti valvoa ja torjua laitonta muuttoliikettä ja vähentää siihen liittyvää rikollisuutta, tarjoamalla strategista neuvontaa ja koulutusta, mukaan lukien rajavalvonnan alalla, muuttoliikettä koskevien unionin tavoitteiden tueksi;

                                          d)

                                          helpottaa alueellista ja kansainvälistä koordinointia terrorismin, järjestäytyneen rikollisuuden ja laittoman muuttoliikkeen torjunnassa.

                              2.   EUCAP Sahel Niger keskittyy niihin 1 kohdassa tarkoitettuihin toimiin, jotka osaltaan parantavat Nigerin alueen valvontaa, myös koordinoidusti Nigerin asevoimien kanssa.

                              3.   Hoitaessaan tehtäviään EUCAP Sahel Niger pyrkii varmistamaan, että Nigerin valmiuksia torjua terrorismia ja järjestäytynyttä rikollisuutta kehitetään kestävällä tavalla erityisesti parantamalla Nigerin henkilöstöhallinto-, logistiikka- ja koulutuspolitiikkoja tällä alalla.

                              4.   EUCAP Sahel Niger ei suorita täytäntöönpanotehtäviä.”.

                        b)

                        Lisätään 13 artiklan 1 kohtaan alakohta seuraavasti:
                        ”EUCAP Sahel Nigeriin liittyviin menoihin tarkoitettu rahoitusohje 1 päivänä lokakuuta 2018 alkavalle ja 30 päivänä syyskuuta 2020 päättyvälle kaudelle on 63 400 000 euroa.”.

                        c)

                        Korvataan 16 artiklan toinen virke seuraavasti:
                        ”Sitä sovelletaan 30 päivään syyskuuta 2020.”.

            2 artikla
            Tämä päätös tulee voimaan päivänä, jona se hyväksytään.

            Tehty Brysselissä 18 päivänä syyskuuta 2018.

                  Neuvoston puolesta

                  Puheenjohtaja

               G. BLÜMEL

            (1)  Neuvoston päätös 2012/392/YUTP, annettu 16 päivänä heinäkuuta 2012, Euroopan unionin YTPP-operaatiosta Nigerissä (EUCAP Sahel Niger) (EUVL L 187, 17.7.2012, s. 48).

            (2)  Neuvoston päätös (YUTP) 2016/1172, annettu 18 päivänä heinäkuuta 2016, Euroopan unionin YTPP-operaatiosta Nigerissä (EUCAP Sahel Niger) annetun päätöksen 2012/392/YUTP muuttamisesta (EUVL L 193, 19.7.2016, s. 106).

            (3)  Neuvoston päätös (YUTP) 2017/1253, annettu 11 päivänä heinäkuuta 2017, Euroopan unionin YTPP-operaatiosta Nigerissä (EUCAP Sahel Niger) annetun päätöksen 2012/392/YUTP muuttamisesta (EUVL L 179, 12.7.2017, s. 15).

            (4)  Neuvoston päätös (YUTP) 2018/997, annettu 13 päivänä heinäkuuta 2018, Euroopan unionin YTPP-operaatiosta Nigerissä (EUCAP Sahel Niger) annetun päätöksen 2012/392/YUTP muuttamisesta (EUVL L 178, 16.7.2018, s. 7).


title: Neuvoston päätös (YUTP) 2018/1248, annettu 18 päivänä syyskuuta 2018, Euroopan unionin erityisedustajan nimittämisestä Lähi-idän rauhanprosessiin

text:
                  19.9.2018

                  FI

                  Euroopan unionin virallinen lehti

                  L 235/9

         NEUVOSTON PÄÄTÖS (YUTP) 2018/1248,
         annettu 18 päivänä syyskuuta 2018,
         Euroopan unionin erityisedustajan nimittämisestä Lähi-idän rauhanprosessiin
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 33 artiklan ja 31 artiklan 2 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Israelin ja Palestiinan välisen konfliktin ratkaiseminen on unionille strateginen painopiste, ja unionin on pysyttävä aktiivisesti sitoutuneena asiaan, kunnes konflikti on saatu ratkaistua kahden valtion ratkaisun pohjalta.

                     (2)

                     Lähi-idän rauhanprosessiin olisi nimitettävä Euroopan unionin erityisedustaja, jäljempänä ’erityisedustaja’, 29 päivään helmikuuta 2020 saakka.

                     (3)

                     Erityisedustaja toteuttaa toimeksiantonsa tilanteessa, joka voi huonontua ja joka saattaa vaarantaa perussopimuksen 21 artiklassa määritettyjen unionin ulkoisen toiminnan tavoitteiden saavuttamisen,

               ON HYVÄKSYNYT TÄMÄN PÄÄTÖKSEN:

            1 artikla
            Euroopan unionin erityisedustaja
            Nimitetään Susanna TERSTAL Euroopan unionin erityisedustajaksi, jäljempänä ’erityisedustaja’, Lähi-idän rauhanprosessiin 29 päivään helmikuuta 2020 saakka. Neuvosto voi poliittisten ja turvallisuusasioiden komitean (PTK) arvion perusteella ja unionin ulkoasioiden ja turvallisuuspolitiikan korkean edustajan, jäljempänä ’korkea edustaja’, ehdotuksesta päättää, että erityisedustajan toimeksianto päättyy aikaisemmin.

            2 artikla
            Poliittiset tavoitteet

               1.   Erityisedustajan toimeksianto perustuu Lähi-idän rauhanprosessia koskevan unionin politiikan tavoitteisiin.

               2.   Yleistavoitteena on kokonaisvaltainen rauha, joka olisi saavutettava pohjautuen kahden valtion ratkaisuun, joka käsittää Israelin sekä demokraattisen, alueellisesti yhtenäisen, elinkelpoisen, rauhanomaisen ja täysivaltaisen Palestiinan valtion ja jossa näillä rinnakkain elävillä valtioilla on turvalliset ja tunnustetut rajat sekä normaalit suhteet naapureihinsa asiaa koskevien Yhdistyneiden kansakuntien (YK) turvallisuusneuvoston päätöslauselmien 242 (1967) ja 338 (1973) mukaisesti ja palauttaen mieliin muut asiaa koskevat päätöslauselmat, mukaan lukien päätöslauselma 2334 (2016), sekä Madridin periaatteiden, mukaan lukien maata rauhan vastineeksi -periaate, Lähi-idän rauhansuunnitelman, osapuolten aiemmin tekemien sopimusten, arabimaailman rauhanaloitteen ja Lähi-idän kvartetin, jäljempänä ’kvartetti’, 1 päivänä heinäkuuta 2016 antamien suositusten mukaisesti. Ottaen huomioon Israelin ja arabien suhteiden eri osatekijät alueellinen ulottuvuus on kokonaisvaltaisen rauhan olennainen osa.

               3.   Tämän tavoitteen saavuttamiseksi poliittiset painopisteet ovat kahden valtion ratkaisun säilyttäminen sekä rauhanprosessin käynnistäminen uudelleen ja sen tukeminen. Myönteisen lopputuloksen saavuttamiseksi on tärkeää määritellä neuvottelujen perusta selkeillä parametreilla, ja unioni on vahvistanut joulukuussa 2009, joulukuussa 2010 ja heinäkuussa 2014 annetuissa neuvoston päätelmissä tällaisia parametreja koskevan kantansa, jota se edistää edelleen aktiivisesti.

               4.   Unioni on sitoutunut työskentelemään osapuolten ja kansainväliseen yhteisöön kuuluvien kumppanien kanssa muun muassa osallistumalla kvartettiin ja toteuttamalla aktiivisesti asianmukaisia kansainvälisiä aloitteita uuden dynamiikan luomiseksi neuvotteluja varten.

            3 artikla
            Toimeksianto

               1.   Poliittisten tavoitteiden saavuttamiseksi erityisedustajan toimeksiantona on

                           a)

                           antaa aktiivinen ja tehokas unionin panos toimiin ja aloitteisiin, joilla pyritään lopullisesti ratkaisemaan Israelin ja Palestiinan välinen konflikti kahden valtion ratkaisun pohjalta ja unionin parametrien ja asiaa koskevien YK:n turvallisuusneuvoston päätöslauselmien, mukaan lukien YK:n turvallisuusneuvoston päätöslauselma 2334 (2016), mukaisesti sekä tehdä ehdotuksia unionin toimiksi tältä osin;

                           b)

                           edistää ja ylläpitää läheisiä suhteita rauhanprosessin kaikkiin osapuoliin, asiaankuuluviin poliittisiin toimijoihin, alueen muihin maihin, kvartetin jäseniin ja muihin maihin, joita asia koskee, sekä YK:hon ja muihin asiaankuuluviin kansainvälisiin järjestöihin, kuten Arabiliittoon, rauhanprosessin lujittamiseksi yhteistyössä niiden kanssa;

                           c)

                           työskennellä asianmukaisesti mahdollisten uusien neuvottelupuitteiden edistämiseksi ja kehittämiseksi yhdessä kaikkien keskeisten sidosryhmien ja unionin jäsenvaltioiden kanssa, erityisesti edistämällä Pariisissa 15 päivänä tammikuuta 2017 pidetyn konferenssin osanottajien hyväksymän yhteisen lausuman (1) tavoitteita;

                           d)

                           tukea aktiivisesti osapuolten välisiä rauhanneuvotteluja ja osallistua niihin aktiivisesti muun muassa esittämällä ehdotuksia unionin puolesta sen vakiintuneen pitkäaikaisen politiikan mukaisesti kyseisten neuvotteluiden puitteissa;

                           e)

                           varmistaa unionin jatkuva läsnäolo asiaa koskevilla kansainvälisillä foorumeilla;

                           f)

                           osallistua kriisien hallintaan ja ennaltaehkäisemiseen, myös Gazan osalta;

                           g)

                           osallistua pyydettäessä osapuolten välisten kansainvälisten sopimusten täytäntöönpanoon sekä käynnistää diplomaattiset toimet osapuolten kanssa, jos näiden sopimusten määräyksiä ei noudateta;

                           h)

                           osallistua poliittisiin toimiin, joilla saadaan aikaan perustavanlaatuinen muutos kestävän ratkaisun löytämiseksi Gazan alueelle, joka on tulevan Palestiinan valtion erottamaton osa ja jota olisi käsiteltävä neuvotteluissa;

                           i)

                           kiinnittää erityistä huomiota rauhanprosessin alueelliseen ulottuvuuteen vaikuttaviin tekijöihin, sitoutumiseen arabikumppaneiden kanssa sekä arabimaailman rauhanaloitteen täytäntöönpanoon;

                           j)

                           ylläpitää rakentavia suhteita rauhanprosessin yhteydessä tehtyjen sopimusten allekirjoittajiin, jotta edistetään demokratian perussääntöjen noudattamista, joihin kuuluvat esimerkiksi kansainvälisen humanitaarisen oikeuden noudattaminen sekä ihmisoikeuksien ja oikeusvaltioperiaatteen kunnioittaminen;

                           k)

                           tehdä ehdotuksia unionin mahdollisuuksista osallistua rauhanprosessiin sekä parhaista tavoista jatkaa unionin aloitteita ja käynnissä olevia rauhanprosessiin liittyviä unionin toimia, kuten unionin osallistumista Palestiinan uudistuksiin, unionin asiaan liittyvien kehityshankkeiden poliittiset näkökohdat mukaan lukien;

                           l)

                           sitouttaa osapuolet pidättymään yksipuolisista toimista, jotka uhkaavat kahden valtion ratkaisun käytettävyyttä, erityisesti Jerusalemissa ja miehitetyn Länsirannan C-alueella;

                           m)

                           raportoida säännöllisesti kvartetin lähettiläänä neuvottelujen etenemisestä ja suunnasta sekä kvartetin toiminnasta sekä osallistua kvartetin lähettiläiden kokousten valmisteluun unionin kantojen pohjalta ja muiden kvartetin jäsenten kanssa koordinoiden;

                           n)

                           myötävaikuttaa unionin ihmisoikeuspolitiikan, muun muassa ihmisoikeuksia koskevien unionin suuntaviivojen, erityisesti lapsia aseellisten selkkauksien yhteydessä koskevien sekä naisiin ja tyttöihin kohdistuvan väkivallan ja kaikkien heihin kohdistuvien syrjintämuotojen torjumista koskevien unionin suuntaviivojen, sekä naisia, rauhaa ja turvallisuutta koskevaan YK:n turvallisuusneuvoston päätöslauselmaan 1325 (2000) liittyvän unionin politiikan täytäntöönpanoon yhteistyössä ihmisoikeuksista vastaavan Euroopan unionin erityisedustajan kanssa, muun muassa seuraamalla tapahtuvaa kehitystä ja raportoimalla siitä sekä antamalla suosituksia tältä osin;

                           o)

                           vaikuttaa siihen, että alueen mielipidejohtajien käsitys unionin roolista selkenee.

               2.   Erityisedustaja tukee korkean edustajan toimintaa ja valvoo samalla yleisesti kaikkia Lähi-idän rauhanprosessiin liittyviä unionin toimia kyseisellä alueella.

            4 artikla
            Toimeksiannon toteuttaminen

               1.   Erityisedustaja vastaa toimeksiannon toteuttamisesta korkean edustajan alaisuudessa.

               2.   PTK ylläpitää erityisiä suhteita erityisedustajaan ja toimii tämän ensisijaisena yhteyspisteenä neuvostoon. PTK huolehtii erityisedustajan strategisesta ja poliittisesta ohjauksesta hänen toimeksiantonsa puitteissa, sanotun kuitenkaan rajoittamatta korkean edustajan toimivaltaa.

               3.   Erityisedustaja sovittaa toimensa tiiviisti yhteen Euroopan ulkosuhdehallinnon ja sen asiaankuuluvien yksiköiden kanssa.

               4.   Erityisedustaja tekee säännöllisiä vierailuja alueelle ja varmistaa toimintansa tiiviin koordinoinnin Jerusalemissa sijaitsevan unionin edustajan toimiston, unionin Tel Avivin edustuston sekä alueen muiden asiaankuuluvien unionin edustustojen kanssa.

            5 artikla
            Rahoitus

               1.   Erityisedustajan toimeksiantoon liittyviin menoihin tarkoitettu rahoitusohje 29 päivänä helmikuuta 2020 päättyvälle kaudelle on 1 730 000 euroa.

               2.   Menoja hallinnoidaan unionin yleiseen talousarvioon sovellettavien menettelyjen ja sääntöjen mukaisesti.

               3.   Erityisedustajan ja komission välillä tehdään sopimus menojen hallinnoinnista.

               4.   Erityisedustaja on tilivelvollinen komissiolle kaikista menoista siihen saakka, kunnes komissio on hyväksynyt loppuraportin, mikä merkitsee toimeksiannon rahoituksen päättymistä virallisesti.

            6 artikla
            Avustajaryhmän perustaminen ja kokoonpano

               1.   Erityisedustaja vastaa toimeksiantonsa ja siihen varattujen käytettävissä olevien taloudellisten resurssien asettamissa rajoissa avustajaryhmän perustamisesta. Avustajaryhmällä on oltava asiantuntemusta toimeksiantoon kuuluvista poliittisista erityiskysymyksistä. Erityisedustajan on viipymättä ilmoitettava neuvostolle ja komissiolle avustajaryhmän kulloinenkin kokoonpano.

               2.   Jäsenvaltiot ja unionin toimielimet voivat esittää, että henkilöstöä lähetetään työskentelemään erityisedustajan kanssa. Tällaisen lähetetyn henkilöstön palkat maksaa lähettävä viranomainen. Myös jäsenvaltioiden unionin toimielimiin lähettämiä asiantuntijoita voidaan asettaa työskentelemään erityisedustajan kanssa. Sopimussuhteisen kansainvälisen henkilöstön on oltava jäsenvaltioiden kansalaisia.

               3.   Kaikki lähetetyt työntekijät pysyvät hallinnollisesti asianomaisen lähettävän viranomaisen alaisina, ja he suorittavat tehtävänsä ja toimivat erityisedustajan toimeksiannon toteuttamista edistävällä tavalla.

               4.   Erityisedustajan henkilöstö sijoitetaan asiaankuuluvan Euroopan ulkosuhdehallinnon yksikön, unionin Tel Avivin edustuston ja Jerusalemissa sijaitsevan unionin edustajan toimiston tiloihin, jotta varmistetaan toiminnan yhtenäisyys ja johdonmukaisuus.

            7 artikla
            Erityisedustajan ja hänen henkilöstönsä erioikeudet ja vapaudet
            Erityisedustajan ja hänen henkilöstönsä hoitaman tehtävän loppuun saattamisen ja sujuvan suorittamisen edellyttämät erioikeudet, vapaudet ja muut takuut sovitaan tilanteen mukaan yhdessä vastaanottajamaiden kanssa. Jäsenvaltiot ja Euroopan ulkosuhdehallinto antavat tätä varten kaiken tarvittavan tuen.

            8 artikla
            EU:n turvallisuusluokiteltujen tietojen turvaaminen
            Erityisedustajan ja hänen avustajaryhmänsä on noudatettava neuvoston päätöksessä 2013/488/EU (2) vahvistettuja turvallisuutta koskevia periaatteita ja vähimmäisvaatimuksia.

            9 artikla
            Tiedonsaanti ja logistiikkatuki

               1.   Jäsenvaltiot, komissio, Euroopan ulkosuhdehallinto ja neuvoston pääsihteeristö varmistavat, että erityisedustaja saa käyttöönsä kaikki olennaiset tiedot.

               2.   Unionin edustustot alueella ja/tai jäsenvaltiot antavat tarvittaessa logistiikkatukea alueella.

            10 artikla
            Turvallisuus
            Erityisedustaja toteuttaa perussopimuksen V osaston nojalla unionin ulkopuolisiin operaatioihin lähetetyn henkilöstön turvallisuutta koskevan unionin politiikan mukaisesti kaikki kohtuudella toteutettavissa olevat toimenpiteet toimeksiantonsa mukaisesti ja vastuualueen turvallisuustilanteen perusteella suoraan hänen alaisuudessaan olevan koko henkilöstön turvallisuuden edistämiseksi, erityisesti:

                        a)

                        laatimalla Euroopan ulkosuhdehallinnon ohjeisiin perustuvan erityisen turvallisuussuunnitelman, joka käsittää henkilöstön turvalliseen siirtymiseen vastuualueelle ja sen sisällä sekä turvallisuutta vaarantavien tilanteiden hallintaan sovellettavat erityiset fyysiset, organisatoriset ja menettelyä koskevat turvallisuustoimenpiteet, sekä valmiussuunnitelman ja evakuointisuunnitelman;

                        b)

                        varmistamalla, että unionin ulkopuolelle lähetetyllä koko henkilöstöllä on vastuualueen olosuhteiden edellyttämä korkean riskin kattava vakuutusturva;

                        c)

                        varmistamalla, että kaikille unionin ulkopuolelle lähetetyille erityisedustajan avustajaryhmän jäsenille, myös paikalta palvelukseen otetulle henkilöstölle, annetaan joko ennen vastuualueelle saapumista tai heti saapumisen yhteydessä Euroopan ulkosuhdehallinnon kyseiselle alueelle antamaan riskiluokitukseen perustuva asianmukainen turvallisuuskoulutus;

                        d)

                        varmistamalla, että kaikki säännöllisten turvallisuusarviointien pohjalta annetut suositukset pannaan täytäntöön, ja antamalla toimeksiannossa saavutettua edistymistä koskevan kertomuksen ja toimeksiannon toteuttamista koskevan kertomuksen yhteydessä neuvostolle, korkealle edustajalle ja komissiolle kirjallisia raportteja suositusten täytäntöönpanosta ja muista turvallisuusasioista.

            11 artikla
            Raportointi
            Erityisedustaja raportoi säännöllisin väliajoin suullisesti ja kirjallisesti korkealle edustajalle sekä PTK:lle. Erityisedustaja raportoi tarvittaessa myös neuvoston työryhmille. Säännöllisesti toimitettavat raportit jaetaan COREU-verkoston kautta. Erityisedustaja voi antaa raportteja ulkoasiainneuvostolle. Erityisedustaja voi osallistua tietojen antamiseen Euroopan parlamentille perussopimuksen 36 artiklan mukaisesti.

            12 artikla
            Koordinointi

               1.   Erityisedustaja edistää unionin toimien yhtenäisyyttä, johdonmukaisuutta ja tehokkuutta sekä auttaa varmistamaan, että kaikkia unionin välineitä ja jäsenvaltioiden toimia käytetään johdonmukaisella tavalla unionin poliittisten tavoitteiden saavuttamiseksi. Jäsenvaltioiden kanssa pyritään yhteistyöhön tarvittaessa. Erityisedustajan toimet sovitetaan yhteen komission yksiköiden toimien kanssa. Erityisedustaja tiedottaa säännöllisesti toiminnastaan unionin ja jäsenvaltioiden edustustoille, erityisesti Jerusalemissa sijaitsevalle unionin edustajan toimistolle ja unionin Tel Avivin edustustolle.

               2.   Paikan päällä on pidettävä yllä läheisiä suhteita asiaankuuluvien jäsenvaltioiden edustustojen päälliköihin, unionin edustustojen päälliköihin ja YTPP-operaatioiden johtajiin. Näiden on kaikin tavoin pyrittävä avustamaan erityisedustajaa toimeksiannon toteuttamisessa. Erityisedustaja antaa tiiviissä yhteistyössä unionin Tel Avivin edustuston päällikön ja Jerusalemissa sijaitsevan unionin edustajan toimiston kanssa paikallisen tason poliittista ohjausta palestiinalaisalueella toteutettavan Euroopan unionin poliisioperaation (EUPOL COPPS) ja Rafahin rajanylityspaikkaa koskevan Euroopan unionin rajavalvonnan avustusoperaation (EU BAM Rafah) johtajille. Erityisedustajan on myös pidettävä yhteyttä muihin paikan päällä oleviin kansainvälisiin ja alueellisiin toimijoihin.

            13 artikla
            Avustaminen vaatimusten osalta
            Erityisedustaja ja erityisedustajan henkilöstö avustavat sellaisten tietojen hankkimisessa, joita käytetään vastattaessa aiempien Lähi-idän rauhanprosessin erityisedustajien toimeksiannoista mahdollisesti aiheutuviin vaatimuksiin ja velvoitteisiin, ja antavat tätä varten hallinnollista apua ja oikeuden tutustua asiaankuuluviin asiakirjoihin.

            14 artikla
            Uudelleentarkastelu
            Tämän päätöksen täytäntöönpanoa ja sen johdonmukaisuutta unionin alueella toteuttamien muiden toimien kanssa tarkastellaan säännöllisesti uudelleen. Erityisedustaja esittää neuvostolle, korkealle edustajalle ja komissiolle toimeksiannossa saavutettua edistymistä koskevan kertomuksen 31 päivään tammikuuta 2019 mennessä ja kattavan kertomuksen toimeksiannon toteuttamisesta 30 päivään marraskuuta 2019 mennessä.

            15 artikla
            Voimaantulo
            Tämä päätös tulee voimaan päivänä, jona se hyväksytään.

            Tehty Brysselissä 18 päivänä syyskuuta 2018.

                  Neuvoston puolesta

                  Puheenjohtaja

               G. BLÜMEL

            (1)  Yksi jäsenvaltio (Yhdistynyt kuningaskunta) osallistui konferenssiin ainoastaan tarkkailijana eikä liittynyt konferenssissa hyväksyttyyn yhteiseen lausumaan.

            (2)  Neuvoston päätös 2013/488/EU, annettu 23 päivänä syyskuuta 2013, EU:n turvallisuusluokiteltujen tietojen suojaamista koskevista turvallisuussäännöistä (EUVL L 274, 15.10.2013, s. 1).


title: Neuvoston päätös (EU) 2018/1485, annettu 28 päivänä syyskuuta 2018, Euroopan unionin puolesta esitettävästä kannasta vaarallisten tavaroiden kansainvälisistä tiekuljetuksista tehdyn eurooppalaisen sopimuksen (ADR) liitteiden ja vaarallisten tavaroiden kansainvälisistä sisävesikuljetuksista tehdyn eurooppalaisen sopimuksen (ADN) liitteenä olevien määräysten muutoksiin

text:
                  5.10.2018

                  FI

                  Euroopan unionin virallinen lehti

                  L 251/25

         NEUVOSTON PÄÄTÖS (EU) 2018/1485,
         annettu 28 päivänä syyskuuta 2018,
         Euroopan unionin puolesta esitettävästä kannasta vaarallisten tavaroiden kansainvälisistä tiekuljetuksista tehdyn eurooppalaisen sopimuksen (ADR) liitteiden ja vaarallisten tavaroiden kansainvälisistä sisävesikuljetuksista tehdyn eurooppalaisen sopimuksen (ADN) liitteenä olevien määräysten muutoksiin
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 91 artiklan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:

                     (1)

                     Eurooppalainen sopimus vaarallisten tavaroiden kansainvälisistä tiekuljetuksista, jäljempänä ’ADR-sopimus’, tuli voimaan 29 päivänä tammikuuta 1968. Eurooppalainen sopimus vaarallisten tavaroiden kansainvälisistä sisävesikuljetuksista, jäljempänä ’ADN-sopimus’, tuli voimaan 29 päivänä helmikuuta 2008.

                     (2)

                     Unioni ei ole ADR-sopimuksen tai ADN-sopimuksen sopimuspuoli. Kaikki jäsenvaltiot ovat ADR-sopimuksen sopimuspuolia, ja 13 jäsenvaltiota ovat ADN-sopimuksen sopimuspuolia.

                     (3)

                     ADR-sopimuksen 14 artiklan mukaan kukin sopimuspuoli voi ehdottaa ADR-sopimuksen liitteisiin yhtä tai useampaa muutosta. Vaarallisten tavaroiden kuljetuksia käsittelevä työryhmä, jäljempänä ’WP.15’, voi hyväksyä muutosehdotuksia kyseisiin liitteisiin. ADN-sopimuksen 20 artiklan mukaan ADN-sopimuksen hallinnollinen komitea voi hyväksyä muutosehdotuksia ADN-sopimuksen liitteenä oleviin määräyksiin. Tällaiset muutosehdotukset on määrä katsoa hyväksytyiksi, ellei kolmen kuukauden kuluessa siitä, kun Yhdistyneiden kansakuntien pääsihteeri on saattanut ne tiedoksi, vähintään yksi kolmasosa sopimuspuolista tai viisi sopimuspuolta, jos yksi kolmasosa ylittää tämän määrän, ole kirjallisesti ilmoittanut pääsihteerille vastustavansa muutosehdotuksia.

                     (4)

                     WP.15:n ja ADN-sopimuksen hallinnollisen komitean kaksivuotiskaudella 2016–2018 hyväksymät muutosehdotukset saatettiin tiedoksi ADR- ja ADN-sopimuksen sopimuspuolille 1 päivänä heinäkuuta 2018.

                     (5)

                     Muutosehdotukset voivat vaikuttaa ratkaisevasti unionin oikeuden, erityisesti Euroopan parlamentin ja neuvoston direktiivin 2008/68/EY (1), sisältöön. Kyseisessä direktiivissä vahvistetaan vaatimukset vaarallisten aineiden maantie-, rautatie- ja sisävesikuljetuksille jäsenvaltioissa tai niiden välillä viittaamalla ADR-sopimukseen, kansainvälisiä rautatiekuljetuksia koskevan yleissopimuksen (COTIF) liitteessä C olevaan vaarallisten aineiden kansainvälisiä rautatiekuljetuksia koskevaan ohjesääntöön, jäljempänä ’RID-ohjesääntö’, ja ADN-sopimukseen. Direktiivin 2008/68/EY 4 artiklassa säädetään, että jäsenvaltioiden ja kolmansien maiden väliset vaarallisten aineiden kuljetukset ovat sallittuja, jos ne suoritetaan ADR-sopimuksen, RID-ohjesäännön tai ADN-sopimuksen vaatimusten mukaisesti, ellei kyseisen direktiivin liitteissä toisin osoiteta. Direktiivin 2008/68/EY 8 artiklan mukaan komissiolle siirretään valta mukauttaa kyseisen direktiivin liitteitä tieteen ja tekniikan kehitykseen erityisesti ADR-sopimukseen, RID-ohjesääntöön ja ADN-sopimukseen tehtyjen muutosten huomioon ottamiseksi.

                     (6)

                     Teknisiä standardeja tai yhdenmukaisia teknisiä vaatimuksia koskevien muutosehdotusten tavoitteena on varmistaa vaarallisten aineiden turvallinen ja tehokas kuljettaminen, samalla kun otetaan huomioon tieteen ja tekniikan kehitys alalla sekä sellaisten uusien aineiden ja tuotteiden kehittäminen, jotka aiheuttavat vaaraa niiden kuljetuksen aikana. Vaarallisten aineiden maantie- ja sisävesikuljetusten kehittäminen sekä unionissa että unionin ja sen naapurimaiden välillä on yhteisen liikennepolitiikan keskeinen osa, ja sen avulla varmistetaan, että kaikki teollisuudenalat, joilla tuotetaan tai käytetään ADR- ja ADN-sopimuksen mukaisesti vaarallisiksi luokiteltuja aineita, toimivat moitteettomasti.

                     (7)

                     Kaikki ehdotetut muutokset ovat perusteltuja ja hyödyllisiä, ja unionin olisi siksi kannatettava niitä. Unionin puolesta esitettävän kannan ADR-sopimuksen liitteisiin ja ADN-sopimuksen liitteenä oleviin määräyksiin ehdotettuihin muutoksiin olisi sen vuoksi perustuttava tämän päätöksen lisäykseen,

               ON HYVÄKSYNYT TÄMÄN PÄÄTÖKSEN:

            1 artikla
            ADR-sopimuksen liitteisiin ja ADN-sopimuksen liitteenä oleviin määräyksiin ehdotettuihin muutoksiin unionin puolesta esitettävä kanta perustuu tämän päätöksen lisäykseen.
            ADR-sopimuksen liitteisiin ja ADN-sopimuksen liitteenä oleviin määräyksiin ehdotettuihin muutoksiin tehtävistä vähäisistä muutoksista voidaan sopia ilman uutta neuvoston päätöstä 2 artiklan mukaisesti.

            2 artikla
            Jäsenvaltiot, jotka ovat ADR-sopimuksen sopimuspuolia, esittävät 1 artiklassa säädetyn unionin puolesta esitettävän kannan ADR-sopimuksen liitteisiin ehdotettuihin muutoksiin toimien yhdessä unionin etujen mukaisesti.
            Jäsenvaltiot, jotka ovat ADN-sopimuksen sopimuspuolia, esittävät 1 artiklassa säädetyn unionin puolesta esitettävän kannan ADN-sopimuksen liitteenä oleviin määräyksiin ehdotettuihin muutoksiin toimien yhdessä unionin etujen mukaisesti.

            3 artikla
            ADR-sopimuksen liitteisiin ja ADN-sopimuksen liitteenä oleviin määräyksiin hyväksyttyjen muutosten viitetiedot julkaistaan voimaantulopäivineen Euroopan unionin virallisessa lehdessä.

            4 artikla
            Tämä päätös tulee voimaan päivänä, jona se hyväksytään.

            Tehty Brysselissä 28 päivänä syyskuuta 2018.

                  Neuvoston puolesta

                  Puheenjohtaja

               M. SCHRAMBÖCK

            (1)  Euroopan parlamentin ja neuvoston direktiivi 2008/68/EY, annettu 24 päivänä syyskuuta 2008, vaarallisten aineiden sisämaankuljetuksista (EUVL L 260, 30.9.2008, s. 13).

            LISÄYS

                        Ehdotus

                        Vertailuasiakirja

                        Ilmoitus

                        Kohde

                        Huomautukset

                        EU:n kanta

                        1

                        ECE/TRANS/WP.15/240

                           C.N.304.2018.TREATIES-XI.B.14

                        ADR-sopimuksen liitteiden A ja B muutosluonnokset

                        Vaarallisten aineiden kuljetuksia käsittelevän työryhmän (WP.15) tekninen yhteisymmärrys

                        Hyväksytään muutokset.

                        2

                        ECE/TRANS/WP.15/240/Add.1

                           C.N.304.2018.TREATIES-XI.B.14

                        ADR-sopimuksen liitteiden A ja B muutoksia koskevat luonnokset – Lisäys (Julkaistu uudelleen 8. kesäkuuta 2018)

                        Vaarallisten aineiden kuljetuksia käsittelevän työryhmän (WP.15) tekninen yhteisymmärrys

                        Hyväksytään muutokset.

                        3

                        ECE/TRANS/WP.15/240/Corr.1

                           C.N.304.2018.TREATIES-XI.B.14

                        ADR-sopimuksen liitteiden A ja B muutoksia koskevat luonnokset – Oikaisu (Julkaistu uudelleen 8. kesäkuuta 2018)

                        Vaarallisten aineiden kuljetuksia käsittelevän työryhmän (WP.15) tekninen yhteisymmärrys

                        Hyväksytään muutokset.

                        4

                        ECE/ADN/45

                           C.N.297.2018.TREATIES-XI.D.6

                        ADN-sopimukseen liitettyjen määräysten muutosluonnokset

                        ADN-sopimuksen hallinnollisen komitean tekninen yhteisymmärrys

                        Hyväksytään muutokset.